དེ་ཡང་ཉེ་ལམ་སྤྱི་ནོར་གོང་ས་སྐྱབས་མགོན་ཆེན་པོ་མཆོག་གིས་མགོན་པོ་གང་ཉིད་རྒྱ་ནག་རི་བོ་རྩེ་ལྔར་གནས་མཇལ་དུ་ཕེབས་རྒྱུའི་ཐུགས་འདོད་ཡོད་པའི་ཐད།རེས་གཟའ་ལྷག་པའི་ཉིན་རྒྱ་ནག་ཕྱི་སྲིད་ལས་ཁུངས་ཀྱི་མགྲིན་ཚབ་པ་ཡིས་༧གོང་ས་མཆོག་བོད་ལ་ཕྱིར་ལོག་ཕེབས་རྒྱུའི་གནད་དོན་ལ་རེ་བ་གང་ཡང་མེད་ལུགས་བརྗོད་པ་དང་།དེ་ཡང་རྒྱ་ནག་ཕྱི་སྲིད་ལས་ཁུངས་ཀྱི་མགྲིན་ཚབ་པས་ཏཱ་ལའི་བླ་མས་དོན་དངོས་བྱེད་དགོས་པ་དེ་བོད་ལ་ཕྱིར་ལོག་ཡོང་རྒྱུའི་སྐད་ཆ་ཤོད་རྒྱུའི་ཚབ་ཏུ་རྒྱ་ནག་ཁ་བྲལ་དུ་གཏོང་རྒྱུའི་ལངས་ཕྱོགས་དང་བྱ་སྤྱོད་མཚམས་འཇོག་བྱེད་དགོས་པ་རེད།དེ་ལྟར་བྱས་ཚེ་ཁོང་རང་ཉིད་ལ་ཁེ་ཕན་ཐོབ་རྒྱུ་རེད་ཅེས་བཤད་འདུགབདུན་ཕྲག་སྔོན་མའི་རེས་གཟའ་ཕུར་བུའི་ཉིན་བཞུགས་སྒར་དུ་སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་གིས་ཕ་རན་སི་གསར་ལས་ཁང་གི་གསར་འགོད་པའི་བཅར་འདྲིར་བཀའ་ལན་གནང་སྐབས་མགོན་པོ་གང་ཉིད་རྒྱ་ནག་རི་བོ་རྩེ་ལྔར་གནས་མཇལ་དུ་ཆིབས་རྒྱུར་བསྐྱང་རྒྱུའི་ཐད།རྒྱ་ནག་གུང་ཁྲན་ཚོགས་པའི་དཔོན་རིགས་ཟུར་པ་ཚུད་པའི་འབྲེལ་ཡོད་དང་གཞུང་འབྲེལ་མིན་པའི་ཐོག་ནས་འབྲེལ་མོལ་གནང་ནས་༧གོང་ས་མཆོག་རྒྱ་ནག་རི་བོ་རྩེ་ལྔར་གནས་མཇལ་དུ་ཕེབས་རྒྱུའི་ཐུགས་འདོད་གསལ་འདོན་གནང་ཡོད་པ་མ་ཟད།༧གོང་ས་མཆོག་གི་ཐུགས་ཉེ་ཁག་ཅིག་གིས་ཀྱང་དེའི་ཐོག་དོན་གཉེར་གནང་བཞིན་ཡོད་པ་དང་།ཡང་དངོས་སུ་གནས་མཇལ་ཕེབས་ཐུབ་མིན་ཐད།ད་ལྟའི་ཆར་མཐའ་མའི་ཐག་གཅོད་གང་ཡང་བྱུང་མེད་ལུགས་བཀའ་ལན་བསྩལ་ཡོད་པ་རེད།རྒྱ་ནག་གཞུང་གིས་༧གོང་ས་སྐྱབས་མགོན་ཆེན་པོ་མཆོག་ལ་ཉེན་ཚབས་ཆེ་བའི་ཁ་བྲལ་རིང་ལུགས་པ་ཡིན་ཚུལ་གྱི་སྐྱོན་འཛུགས་ཡང་ཡང་བྱེད་བཞིན་ཡོད་རུང་མགོན་པོ་གང་ཉིད་ཀྱིས་བོད་ལ་དོན་དམ་པའི་ཚད་མཐོའི་རང་སྐྱོང་གི་གནས་བབ་རྩོད་པའི་ལངས་ཕྱོགས་བརྟན་པོ་བཟུང་གནང་གི་ཡོད་པ་རེད།